钦定古今图书集成/明伦汇编/官常典/第537卷 > 朱能
## 钦定古今图书集成/明伦汇编/官常典/第537卷 > 朱能

按《明外史》本传：“能字士弘，怀远人。父亮，元末结义兵，
保乡里，后从太祖渡江，积功为副千户。能嗣职，事燕
王藩邸。尝从北伐，取元太尉朵儿不花，覆其军。王起
兵，能与张玉首谋，杀张昺、谢贵，夺九门，擢指挥同知拔蓟州，杀马宣，取遵化。从攻雄县，破其东门。逐北至
月漾桥，执杨松、潘忠，降其众于鄚州。长驱至真定，大”
败耿炳文军，独与敢死士三十骑追奔至滹沱河，跃
马大呼，突炳文军，军数万人皆披靡，蹂藉死者甚众，
降三千馀人。进都指挥佥事。从援永平，走吴高，袭定
大宁。还破李景隆军于坝上，尽破南军之攻九门者。
从攻广昌、蔚州、大同，战白沟河，为前锋。再败平安军。
追至济南、华山，安军乘高，陈能以奇兵绕其后，袭破
之，降万馀人，进都指挥同知。从攻沧州，破东门入，斩
首万馀级。东昌之战，盛庸、铁铉围王数匝，安兵又至，
围益急。能率周长等殊死斗，翼王溃围出。迁都指挥
同知。复从王战夹河，谭渊死，燕师挫。能至，战再捷，军
复振。又与安战槁城，三战三败之。追奔至真定，略地
彰德、定州。破西水寨。败南军于衡水，获指挥贾荣。克
东阿、东平，尽破汶上诸寨。至淝河，王真战死。战齐眉
山，安兵又大捷。诸将议旋师，能独按剑曰：“汉高十战
九败，终有天下。今举事连得胜，小挫辄归，更能北面
事人耶？”王说，遂决意引兵。南安等合兵六十万，依潼
山为陈。能率李远等四面攻，大败安银牌军。都督陈
晖来援，又败晖，生擒裨将以下三十馀人，降十万众。
累迁右军都督佥事，进克泗州，渡淮，败庸兵，拔盱眙，
下扬州。渡江入金川门。论功，为“奉天靖难推诚宣力
武臣”、特进荣禄大夫、右柱国、左军都督府左都督、成
国公，食禄二千五百石，与世券。永乐二年兼太子太
傅，加禄千石。四年佩“征夷将军”印，率二十五将军兵
八十万讨安南。帝亲送之龙江。行次广西龙州，卒于
军，年三十七。能于诸将中最年少善战，张玉善谋，王
倚为左右手。玉战殁，军中进止悉谘能。能身长八尺，
雄毅开豁，善抚士卒。卒之日，将校皆为流涕。洪熙时，
追封东平王，谥“武烈”，配享成祖庙庭。子勇嗣。